**Juhan Partsi valitsus** astus 10. aprillil 2003 ametisse ametivande andmisega Riigikogu ees. Valitsuse moodustasid Ühendus Vabariigi Eest – Res Publica, Eesti Reformierakond ja Eestimaa Rahvaliit X Riigikogu valimiste tulemusel. Erakonnad nimetavad end "Koosmeele koalitsiooniks". Valitsuse kõrval räägiti palju ka Juhan Partsi juurde Stenbocki majja kolinud kass Miisust.

Juhan Partsi valitsuse vahetas 13. aprillil 2005 välja Andrus Ansipi esimene valitsus.

Valitsuse koosseis
------------------

| Ametinimetus |  | Nimi | Ametisse asumise aeg | Ametist lahkumise aeg | Erakond |
| --- | --- | --- | --- | --- | --- |
| **Peaministri büroo** |
| Peaminister |  | **Juhan Parts** | 10. aprill 2003 | 13. aprill 2005 | RP |
| **Haridus- ja teadusministeerium** |
| Haridus- ja teadusminister |  | **Toivo Maimets** | 10. aprill 2003 | 13. aprill 2005 | RP |
| **Justiitsministeerium** |
| Justiitsminister |  | **Ken-Marti Vaher** | 10. aprill 2003 | 13. aprill 2005 | RP |
| **Kaitseministeerium** |
| Kaitseminister |  | **Margus Hanson** | 10. aprill 2003 | 22. november 2004 | REF |
|  | **Jaak Jõerüüt** | 22. november 2004 | 13. aprill 2005 | REF |
| **Keskkonnaministeerium** |
| Keskkonnaminister |  | **Villu Reiljan** | 10. aprill 2003 | 13. aprill 2005 | ERL |
| **Kultuuriministeerium** |
| Kultuuriminister |  | **Urmas Paet** | 10. aprill 2003 | 13. aprill 2005 | REF |
| **Majandus- ja kommunikatsiooniministeerium** |
| Majandus- ja kommunikatsiooniminister |  | **Meelis Atonen** | 10. aprill 2003 | 12. september 2004 | REF |
|  | **Andrus Ansip** | 13. september 2004 | 13. aprill 2005 | REF |
| **Põllumajandusministeerium** |
| Põllumajandusminister |  | **Tiit Tammsaar** | 10. aprill 2003 | 2. aprill 2004 | ERL |
|  | **Ester Tuiksoo** | 5. aprill 2004 | 13. aprill 2005 | ERL |
| **Rahandusministeerium** |
| Rahandusminister |  | **Tõnis Palts** | 10. aprill 2003 | 5. oktoober 2003 | RP |
|  | **Taavi Veskimägi** | 5. oktoober 2003 | 13. aprill 2005 | RP |
| **Siseministeerium** |
| Siseminister |  | **Margus Leivo** | 10. aprill 2003 | 13. aprill 2005 | ERL |
| Regionaalminister |  | **Jaan Õunapuu** | 13. aprill 2004 | 13. aprill 2005 | ERL |
| **Sotsiaalministeerium** |
| Sotsiaalminister |  | **Marko Pomerants** | 10. aprill 2003 | 13. aprill 2005 | RP |
| **Välisministeerium** |
| Välisminister |  | **Kristiina Ojuland** | 10. aprill 2003 | 10. veebruar 2005 | REF |
|  | **Rein Lang** | 22. veebruar 2005 | 13. aprill 2005 | REF |
| **Rahvastikuministri büroo** |
| Minister (rahvastikuminister) |  | **Paul-Eerik Rummo** | 10. aprill 2003 | 13. aprill 2005 | REF |
| **Regionaalministri büroo** |
| Minister (regionaalminister) |  | **Jaan Õunapuu** | 10. aprill 2003 | 13. aprill 2004 | ERL |

Ministrite vahetumise põhjused
------------------------------

2003. aasta mais üritas tagasi astuda kihutamisega vahele jäänud justiitsminister Ken-Marti Vaher. Res Publica minister esitas peaministrile küll tagasiastumispalve, mida viimane ei rahuldanud. Esimesena lahkus rahandusminister Tõnis Palts, kes astus 2003. aasta oktoobris ise tagasi, kuna talle alluv maksuamet asus uurima tema väidetavaid maksupettusi. 
Rahvaliit jäi 2004. aasta aprillis ilma põllumajandusminister Tiit Tammsaarest. Riigireservi viljaröövi tõttu viis Tammsaar samuti Partsile lahkumispalve, mille Parts heaks kiitis. Reformierakonna esimees Andrus Ansip võttis 2004. aasta sügisel Meelis Atonenilt üle majandusministri posti. Atonen astus ise tagasi, sest jäi heitluses riigile soodsate praamiliikluse dotatsioonide pärast alla Saaremaa Laevakompaniile. Kaitseminister Margus Hansonile sai saatuslikuks riigisaladusi sisaldanud portfell, mille ta lasi ära varastada. 2004. aasta novembrist kuulus kaitseministri portfell Jaak Jõerüüdile. 

Kriis valitsuses sai alguse 8. veebruaril 2005, kui peaminister Parts tegi ootamatult president Rüütlile ettepaneku vabastada välisminister Kristiina Ojuland usalduse kaotuse tõttu ametist. Põhjuseks oli päev varem esitatud kaitsepolitsei aruanne, mis tõi välja välisministeeriumis riigisaladustega ümberkäimisel valitseva korralageduse. Dokumente oli kadunud ka Ojulandi ministriks oleku ajal, varem oli Ojuland seda eitanud. Ojulandi vahetas välja Rein Lang.
Juunis toimunud 2004. aasta Euroopa Parlamendi valimised näitasid, et peaministri partei on kaotanud kogu usalduse ning valitsuskriis jätkus. 

2. septembril toimusid Lihula vallas sündmused, mille eest jäi avalikkuse silmis süüdi Juhan Parts isiklikult. Vallavanem Tiit Madisson püstitas valla territooriumil mälestusmärgi, mida tuntakse Lihula monumendi nime all. Mälestusmärk kujutas endast SS-vormis sõdurit. Õhtul, kui pimedaks läks, tulid valitsuse käsul sammast maha võtma päästeamet ja politsei. Ettevõtmist turvasid koerte ja kumminuiadega politseinikud, kuid selle kiuste hakkasid üritusest nördinud kohalikud sambalammutajaid kividega pilduma. Politsei ähvardas neid seepeale pisargaasiga. Taastatud Eesti Vabariigis ei olnud varem rahva vastu avalikku vägivalda kasutatud.[*viide?*]

Märtsi alguses otsustasid Reformierakond ja Rahvaliit umbusaldada Res Publica justiitsministrit Ken-Marti Vaherit, mille tingis plaan hakata kasutama mõõdikuid korruptantide tabamiseks. Riigikogu umbusaldas 54 poolthäälega justiitsminister Ken-Marti Vaherit, pärast hääletust ütles peaminister Juhan Parts, et astub tagasi. 24. märtsil 2005 esitas Juhan Parts president Arnold Rüütlile oma tagasiastumispalve ning Juhan Partsi valitsus astus tagasi.

Välislingid
-----------

* Ühendus Vabariigi Eest – Res Publica, Eesti Reformierakonna ja Eestimaa Rahvaliidu koalitsioonileping aastateks 2003–2007

|  |  |  |
| --- | --- | --- |
| Eelnev**Siim Kallase valitsus** | **Eesti Vabariigi valitsus**2003–2005 | Järgnev**Andrus Ansipi esimene valitsus** |